與皋羽子善遊寶掌山
作者：方鳳
朝代：宋

paragraphs: 寶掌一山何勝絕，老龍千載事已別。
巉巖怪石峭森列，矯首三洞蹇奇崛。
不知何年風雷烈，鑿開混沌此瞥裂。
高洞攀緣與天接，棲鶻所巢勢嵽嵲。
隙泉漏滴清且澈，薜蘿爲衣儼陳設。
中之洞兮巧融結，四達坦明如我闥。
低山一洞尤寒泬，鏗然谷應合音節。
共愛孤蟬遠林咽，又疑帝子笙歌徹。
乘風便覺神飛越，落景徘徊就僧榻。
好向天風更搜抉，相期夜半踏明月。